Page:Ludus Coventriae (1841).djvu/51



Abeele. I wolde ffayn knowe how I xuld do, To serve my lord God to his plesyng; Therfore, Caym, brother, lete us now go Unto oure ffadyr withowte lettyng, Suenge hym in vertu and in norture To com to the hyȝer joy celestyalle, Remembryng to be clene and pure, For in mysrewle we myth lythly falle Aȝens hevyn kynge. Lete us now don oure dyligens, To come to oure faderes presens, Good brother, passe we hens, To knowe ffor oure levynge.

Caym. As to my fadyr, lete us now tee To knowe what xal be his talkyng; And that I holde it but vanyté, To go to hym ffor any spekyng, To lere of his lawe. ffor if I have good anow plenté, I kan be mery, so mot y the, Thow my fadyr I nevyr se, I ȝyf not therof an hawe.

Abel. Ryth sovereyn fadyr, semely sad and sure, Ever we thank ȝow in hert, body, and thowth,